Hospodárenie EXIMBANKY SR sa aj v roku 2002 bude riadiť rozpočtom. Jeho zostavovanie, posudzovanie a schvaľovanie upravujú ustanovenia § 31 zákona č. 80/1997 Z.z. o EXIMBANKE SR v znení neskorších predpisov. 

Návrh rozpočtu EXIMBANKY SR na rok 2002 je štruktúrovaný do piatich častí:

A. 	Základné východiská, ciele a nástroje
B.	Obchodné aktivity a ich zdrojové zabezpečenie
C.	Vývoj a štruktúra aktív a pasív
D.	Rozpočet nákladov a výnosov
E.	Hospodársky výsledok

A.	 	Základné východiská, ciele a nástroje

Návrh rozpočtu EXIMBANKY SR na rok 2002 vychádza z očakávaných výsledkov hospodárenia za rok 2001. Predpokladá sa v nich:

-	splnenie zámerov rozpočtu EXIMBANKY SR za rok 2001 v podpore exportu,
-	účinnejšie využitie zdrojov EXIMBANKY SR na financovanie vývozných aktivít všetkými úverovými produktmi,
-	abstrahovanie od jednorázovo použitých cudzích zdrojov v roku 2001 poskytnutých vo forme úveru Slovenským lodeniciam Komárno, a.s. Bratislava, (440 mil. Sk),
-	zníženie objemu dočasne voľných zdrojov EXIMBANKY SR, určených na krytie poistných rizík, obchodovaných na medzibankovom trhu formou termínovaných vkladov,
-	ďalšie zníženie hodnoty investičného majetku v aktívach v dôsledku jeho odpisovania a útlmu investičných aktivít,
-	prekročenie rozpočtovanej výšky výnosov z poisťovania, čo súvisí s efektívnejšou marketingovou a akvizičnou činnosťou,
-	pokles nákladov na vlastnú prevádzku EXIMBANKY SR ako odraz pokračujúcej racionalizácie vnútorného hospodárenia a skvalitnenia jej celkového riadenia.

Návrh rozpočtu EXIMBANKY SR na rok 2002 je zameraný na pokračujúce prehlbovanie účinnosti využívania ekonomického potenciálu EXIMBANKY SR na podporu exportu a racionalizáciu vlastnej prevádzky. V podpore zahranično-obchodnej výmeny prostredníctvom svojich produktov sa bude EXIMBANKA SR v roku 2002 zameriavať na realizáciu programu  zahranično-obchodnej koncepcie vlády SR.

EXIMBANKA SR predpokladá podporiť prostredníctvom svojich aktivít slovenský export v celkovom objeme 40,32 mld. Sk, čo je viac ako sa očakáva v roku 2001 o 13,12 mld. Sk a o 48,2 %. Uvedená podpora dosiahne približne 5,0 - 5,6 % z predpokladaného objemu exportu Slovenskej republiky v roku 2002. 

Základom podpory exportu prostredníctvom produktov EXIMBANKY SR je jej zdrojová vybavenosť. V návrhu rozpočtu EXIMBANKY SR na rok 2002  sa predpokladá celková reštrukturalizácia použitia všetkých disponibilných zdrojov EXIMBANKY SR v prospech podpory exportu a nárast zdrojov iba z vlastných aktivít, a to z rastu poistných rezerv vo výške 213 mil. Sk a z hospodárskeho výsledku bežného roka viac ako 126 mil. Sk. Celkové zdroje sa podľa návrhu rozpočtu na rok 2002 (6.609.510 tis. Sk) plánujú zvýšiť oproti očakávanej skutočnosti roku 2001        o 4,8 %.

B. 	Obchodné aktivity a ich zdrojové zabezpečenie

Rozsah a zameranie obchodných aktivít EXIMBANKY SR na rok 2002 vychádza z návrhu rámcov obchodno-finančného plánu na daný rok, ktorým sa zabezpečujú zámery obchodno-finančnej stratégie  EXIMBANKY SR  na roky 2000 – 2002. Jej ťažisko tvorí podpora exportu sofistikovaných výrob a podpora malého a stredného podnikania.

1.	Bankové činnosti

EXIMBANKA SR v roku 2002 plánuje nadviazať na štruktúru financovania úverových aktivít z roku 2001. Nosným produktom budú naďalej refinančné úvery, ktoré predstavujú  najbezpečnejšiu formu úverového financovania, a to najmä  z hľadiska ich návratnosti (možnosť bonitného zabezpečenia, substitúcia rizika klienta rizikom banky pri zachovaní možností regresu aj na klienta). Ich rozpočtovaná výška na rok 2002 (3.650.000 tis. Sk) predstavuje nárast oproti očakávanému stavu roku 2001 o 21,1 %. Má sa dosiahnuť znížením objemu obchodovateľných aktív, ktoré nepodporujú export. 

EXIMBANKA SR v súlade so zámermi svojej obchodno-finančnej stratégie bude pokračovať aj v roku 2002 s využívaním produktov zameraných na malých a stredných podnikateľov, ktorých základom je tak eskont zmeniek na podporu vývozu realizovaný prostredníctvom komerčných bánk ako aj priame financovanie pohľadávok z úverov poskytnutých klientom formou eskontu ich zmeniek, resp. odkupom pohľadávok vývozcu.  V návrhu rozpočtu na rok 2002 sa uvažuje s ich objemom v celkovej výške 650.000 tis. Sk, čo je viac ako sa očakáva v roku 2001 o 130 mil. Sk pri 25 %-nom medziročnom raste.

V návrhu rozpočtu EXIMBANKY SR na rok 2002 sa na financovanie úverových aktivít  predpokladá  použiť celkom  4.320.000 tis. Sk, čo je o 20,2 % viac, ako sa očakáva v roku 2001. Ich objem sa môže zvýšiť, ak sa podarí EXIMBANKE SR v priebehu roka získať na finančných trhoch cudzie zdroje za akceptovateľných podmienok.

Významným nástrojom na podporu exportu v roku 2002 budú poskytované záruky klientom. Ich rozsah určuje kapacita fondu na záruky vo výške 814 mil. Sk, ktorá je daná objemom prostriedkov vo fonde (581,5 mil. Sk) a uvažovaným bezpečnostným koeficientom 1,4. Umožní to posilniť a aktualizovať produktovú štruktúru, ktorá bude orientovaná na záruky za ponuku, za dobré prevedenie kontraktu, záruky za platbu vopred, za zádržné a za záručnú dobu a iné. Uvažuje sa so zavedením nových záručných produktov aj pre kategóriu malých a stredných podnikov.
 
EXIMBANKA SR v návrhu  rozpočtu na rok 2002 podporí export slovenských podnikateľských subjektov prostredníctvom vyššie uvedených bankových produktov v objeme 24 mld. Sk, čo predstavuje 3,0 – 3,3 % z celkového uvažovaného exportu Slovenskej republiky v roku 2002. Prírastok  oproti rozpočtovanej podpore exportu v roku 2001 sa predpokladá vo výške 9,5 mld. Sk.

Štruktúra jednotlivých bankových produktov sa môže meniť v závislosti od požiadaviek podnikateľskej sféry, čo predpokladá preskupovanie medzi jednotlivými bankovými produktmi v priebehu roka. Všetky bankové produkty, ktoré budú realizované prostredníctvom komerčných bánk, budú mať rovnaké úrokové sadzby (5,0 % p.a.), kým produkty priameho financovania budú zvýšené o rizikovú prirážku odpovedajúcu výške poistenia úverových rizík. V roku 2002 v oblasti bankových činností bude prioritou poskytovanie exportných úverov na podporu sofistikovaných výrob, poskytovanie dovozných úverov na financovanie dovozu technicky vyspelých technológií, ktoré zabezpečia produkciu s výrazným exportným potenciálom  a vystavovanie exportných záruk.

2. Poisťovacie činnosti

Poisťovacie aktivity EXIMBANKY SR budú v roku 2002 nadväzovať na rozpracované a realizované obchodné prípady  z predchádzajúcich rokov s cieľom rozširovať portfólio poistných klientov a zvyšovať objem podporeného exportu. Špecifickou aktivitou bude zaistenie vývozného kontraktu výstavby elektrárne Shen Tou, Čína s výraznými dosahmi na ekonomiku EXIMBANKY SR.

	EXIMBANKA SR prostredníctvom poistenia a zaistenia exportných aktivít v roku 2002 podporí export v celkovom objeme 16,32 mld. Sk (nárast oproti rozpočtu na rok  2001 o 7,62 mld. Sk), čo predstavuje 2,0 – 2,3 % z celkového predpokladaného exportu Slovenskej republiky. Na jednotlivé poistné produkty pripadá nasledovný objem podpory exportu:

•	krátkodobé obchodovateľné riziká	            7,90 mld. Sk
•	krátkodobé neobchodovateľné riziká	0,40 mld. Sk
•	strednodobé a dlhodobé riziká   	8,02 mld. Sk

a) krátkodobé obchodovateľné  riziká

Podpora exportu poistením proti krátkodobým obchodovateľným rizikám v roku 2002 dosiahne objem 7,9 mld. Sk deklarovaného vývozu. Rozpočtovaná podpora exportu v roku 2002 predstavuje rast o 31 % oproti deklarovanému vývozu dosiahnutému v roku 2000 a 22 % oproti rozpočtovanej podpore exportu v roku 2001. 

Teritoriálne zameranie podpory exportu v roku 2002 poistením proti obchodovateľným rizikám nadväzuje na teritoriálnu koncepciu zahranično-obchodnej politiky vlády SR, ktorá predpokladá smerovanie podstatnej časti slovenského vývozu (takmer 80 %) na trhy EÚ, OECD a CEFTA. Z poisteného vývozu bude viac ako  55 % realizovaného na trhoch CEFTA a 30 % v krajinách EÚ.  Najviac poisteného vývozu aj v roku 2002 bude smerovať do Poľska, Českej republiky, Rumunska a Maďarska, ďalej do Talianska, Nemecka a USA. 
Z hľadiska komoditného členenia budú poistené vývozy s väčšinovým podielom hotových výrobkov, hlavne strojárskeho, hutníckeho, papierenského, chemického, sklárskeho a drevárskeho priemyslu.

Plánovaná hodnota upísaných rizík z poistenia krátkodobých vývozných úverov proti obchodovateľným rizikám v roku 2002 predstavuje  5,3 mld. Sk pri výške fondu na krytie komerčných rizík krátkodobých vývozných úverov 241.107 tis. Sk. Využiteľnosť poistnej kapacity sa v roku 2002 predpokladá na 100,0 %, pri bezpečnostnom koeficiente 6 (pomer medzi podielom EXIMBANKY SR na upísanom riziku a zdrojmi krytia EXIMBANKY SR).

Upísané riziká z poisťovacích činností bude EXIMBANKA SR v roku 2002 zaisťovať na medzinárodných zaisťovateľských trhoch. Podiel zaisťovateľov na krytí rizík v roku 2002 vychádza z úrovne kvótového zaistenia roku 2001 (70 % podiel zaisťovateľov, 30 % podiel EXIMBANKY SR).

b) krátkodobé neobchodovateľné riziká

Predmetom poistenia krátkodobých vývozných úverov proti politickým rizikám bude predovšetkým vývoz uskutočňovaný pre vládne inštitúcie alebo do krajín s vysokým až najvyšším stupňom teritoriálneho rizika. Aj v roku 2002 bude naďalej podpora exportu smerovaná do Iránu, Indie, do JZR a na Ukrajinu. Objem podpory exportu sa predpokladá vo výške 400 mil. Sk.

c) strednodobé a dlhodobé riziká

Rozpočtovaná podpora vývozu poistením a aktívnym zaistením strednodobých a dlhodobých rizík v roku 2002 sa predpokladá vo výške 8,02 mld. Sk. Plán poistenia a zaistenia strednodobých a dlhodobých vývozných úverov pritom vychádza z nasledovných pripravovaných obchodných prípadov:

-	vývoz traktorov v predpokladanej hodnote 93 mil. Sk (JZR),
-	dodávka špeciálnej techniky pre Ministerstvo obrany Indonézie v predpokladanej hodnote  370 mil. Sk,
-	výstavba dvoch blokov paroplynovej elektrárne YALOVA (Turecko). Ako hlavný poistiteľ v tomto obchodnom prípade bude vystupovať EGAP, a.s. Praha. EXIMBANKA SR by následne zaistila časť dodávok a príslušnú časť lokálnych nákladov v celkovej výške 1.083 mil. Sk,
-	projekt výstavby dvoch elektrárenských blokov pre elektráreň Shen Tou (Čína). Podiel EXIMBANKY SR na projekte predstavuje 4.512 mil. Sk. Zaistenie slovenského podielu dodávok proti politickým a komerčným rizikám EXIMBANKOU SR schválila vláda SR uznesením č. 84 zo dňa 9.2.2000.

V roku 2002 sa predpokladá vyrovnávanie strát komerčných bánk vyplývajúcich z rozdielov úrokových sadzieb zdrojov ich refinancovania a úrokových sadzieb zahraničných odberateľských úverov poskytnutých týmito bankami. Stav fondu na vyrovnávanie ekonomických rozdielov z operácií na finančných trhoch sa očakáva k 31.12.2001 vo výške 145.777 tis. Sk. Realizácia projektu výstavby elektrárne Shen Tou bude v roku 2002 predstavovať vyrovnanie úrokových rozdielov vo výške viac ako 40 mil. Sk, čo bude súčasne znamenať zníženie stavu prostriedkov vo fonde o uvedenú sumu.

Na krytie rizík z poistenia krátkodobých neobchodovateľných a strednodobých a dlhodobých rizík EXIMBANKA SR využíva fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk). Využiteľnosť poistnej kapacity sa v roku 2002 predpokladá na 100,0 %, pri výške bezpečnostného koeficienta 8 (pomer medzi podielom EXIMBANKY SR na upísanom riziku a zdrojmi krytia EXIMBANKY SR).

C.	 	Vývoj a štruktúra aktív a pasív 

Návrh rozpočtu EXIMBANKY SR na rok 2002 predpokladá nárast objemu majetku oproti očakávanej skutočnosti roku 2001 o 305.360 tis. Sk (4,8 %). K 31.12.2002 dosiahne výšku 6.609.510 tis. Sk. Uvažuje s pokračujúcou zmenou jeho štruktúry, pričom sa znižujú aktíva  zhodnocované na medzibankovom peňažnom trhu a trhu krátkodobých cenných papierov ako účelovo viazané prostriedky na krytie rizík z poistných a záručných operácií a posilňujú  sa obchodovateľné aktíva spojené s  úvermi. Pri ich zhodnocovaní EXIMBANKA SR bude dôsledne rešpektovať princípy obozretného podnikania a bezpečnej prevádzky.

Obchodovateľné aktíva podporujúce export sa predpokladajú vo výške 4.320.000 tis. Sk, čo je viac ako sa očakáva ku koncu roka 2001 o 726 mil. Sk. Ich štruktúra je podrobnejšie analyzovaná v časti B. Obchodné aktivity a ich zdrojové zabezpečenie.

Naproti tomu oproti očakávanej skutočnosti roku 2001 sa znižujú termínované vklady o 223.000 tis. Sk na výšku 1.170.000 tis. Sk pri medziročnom indexe 84,0 %. 

Znižuje sa aj objem obchodovateľných cenných papierov  na 79,9 %-nú úroveň očakávanej skutočnosti roku 2001 (rozpočtovaná suma 800.000 tis. Sk).

Hmotný a nehmotný investičný majetok EXIMBANKY SR sa rozpočtuje vo výške 233.243 tis. Sk,  z toho hmotný investičný majetok 195.609 tis. Sk a nehmotný investičný majetok 37.634 tis. Sk. V porovnaní s  očakávanou skutočnosťou roku  2001 je nižší o 4.852 tis. Sk pri jeho medziročnom poklese o 2,0 %. V roku 2002 sa uvažuje s nevyhnutnou obnovou majetku EXIMBANKY SR vo výške 40 mil. Sk financovanou z časti odpisov. 

V návrhu rozpočtu pasív na rok 2002 vo výške 6.609.510 tis. Sk sa uvažuje s ich rastom o 4,8 % zvýšením poistných rezerv o 213 mil. Sk a vytvoreným disponibilným ziskom vo výške viac ako 126 mil. Sk. Ťažiskom zdrojov aj v roku 2002 bude základné imanie a kapitálové fondy (2.685.540 tis. Sk), účelové fondy tvorené zo zverených zdrojov financovania (1.800.013 tis. Sk) a účelové fondy tvorené z vlastných zdrojov financovania (822.607 tis. Sk).

D.	 	Rozpočet nákladov a výnosov

Hospodárenie EXIMBANKY SR bude aj v roku 2002 zamerané na pokračujúce prehlbovanie účinnosti využívania disponibilných zdrojov a zefektívnenie jej vlastného hospodárenia spojeného s ďalším znižovaním prevádzkových nákladov. Návrh rozpočtu na rok 2002 vychádza z očakávaného vývoja nákladov a výnosov za rok 2001 so zohľadnením predpokladanej inflácie a celkových podmienok vývoja slovenskej ekonomiky.

Vývoj nákladov v ich základnej štruktúre je v návrhu rozpočtu EXIMBANKY SR na rok 2002 nasledovný:

Náklady na finančné činnosti rozpočtované vo výške 2.920 tis. Sk predstavujú rast o 7,7 % oproti očakávanej skutočnosti roku 2001. Sú tvorené nákladmi spojenými s poplatkami za vedenie bežných účtov a termínovaných vkladov vedených v komerčných bankách, poplatkami z BZCS a za brokerské služby, nákladmi na operácie s cennými papiermi a na devízové operácie, úrokovými nákladmi z eskontných úverov a ostatnými nákladmi.

	Náklady spojené s poisťovacou činnosťou v roku 2002 v objeme 15.500 tis. Sk sa zvyšujú o 71,3 %  oproti očakávanej skutočnosti roku 2001. Tvoria ich náklady na poistné plnenia (11.000 tis Sk – po odpočítaní podielu zaisťovateľov), na poistné prémie a zľavy (2.500 tis. Sk), na obstarávanie informácií o poistnom trhu (1.200 tis. Sk), na brokerov pri sprostredkovaní poistenia (500 tis. Sk) a iné náklady (300 tis. Sk). Rast daných nákladov vychádza z doterajšieho vývoja škodovosti, ako aj zvýšenia poisťovacích aktivít v rozpočtovanom roku.

Aj v roku 2002 najvýznamnejšiu položku  tvoria všeobecné prevádzkové náklady v objeme 181.591 tis Sk.  Návrh rozpočtu EXIMBANKY SR na rok 2002 predpokladá ich pokles o 8,0 % oproti očakávanej skutočnosti roku 2001. V  základnej štruktúre všeobecných prevádzkových nákladov  sa uvažuje s takýmto vývojom:
	
a) 	Náklady na zamestnancov sú rozpočtované vo výške 44.100 tis. Sk. Návrh rozpočtu predpokladá ich stagnáciu  v porovnaní s očakávanou skutočnosťou roku 2001 i nadväzne na pripravovanú racionalizáciu organizačnej štruktúry v banke. Pri zvýšených výkonoch banky sa tak zníži ich podiel na celkových nákladoch oproti očakávanej skutočnosti roka 2001 o 4,8 %.	

b) 	Sociálne náklady v objeme 14.764 tis. Sk, nadväzujú na objem miezd a sú tvorené nákladmi na zdravotné, nemocenské a dôchodkové poistenie, príspevkami do fondu zamestnanosti, nákladmi na doplnkové dôchodkové poistenie zamestnancov EXIMBANKY SR a nákladmi na zákonnú tvorbu sociálneho fondu.

c) 	Dane a poplatky predpokladané vo výške 350 tis. Sk sú oproti očakávanému stavu za rok 2001 vyššie o 7,7 %, čo súvisí s predpokladaným zvýšením ich sadzieb.

d) 	Nakupované výkony rozpočtované vo výške 77.525 tis. Sk predstavujú v porovnaní s očakávaným stavom za rok 2001  zvýšenie o 5,1 %. V ňom je zohľadnený ich predpokladaný cenový nárast. 

Ich objem je tvorený materiálovými nákladmi  v sume 13.700 tis. Sk. Oproti očakávanému stavu za rok 2001 predstavujú len minimálny nárast (2,8 %). Sú spojené s nákladmi nevyhnutnými na zabezpečenie informačnej a materiálovej vybavenosti EXIMBANKY SR (drobný majetok, literatúra a tlač, kancelárske potreby, spotreba pohonných hmôt a spotreba ostatného materiálu).

Náklady na nakupovanú energiu (elektrickú energiu, plyn a vodu) sú uvažované v návrhu rozpočtu vo výške 2.090 tis. Sk. Ich zvýšenie o 10,0 % odráža predpokladaný cenový pohyb u všetkých jej druhov.
 
Ťažiskom nakupovaných výkonov sú služby nemateriálovej povahy, ktoré sa na rok 2002 rozpočtujú v objeme 61.735 tis. Sk a oproti roku 2001 majú vzrásť o     5,4 %. Ich objemom a dynamikou rastu sú zabezpečované základné podmienky prevádzky EXIMBANKY SR. Na ich celkovej výške sa v rozhodujúcej miere podieľajú ostatné služby nemateriálovej povahy (19.500 tis. Sk – služby REUTERS, zmenové konania, poplatky za Internet, služby verejnej dátovej siete a iné), opravy a udržiavanie (15.425 tis. Sk), nájomné (5.000 tis. Sk), cestovné (5.000 tis. Sk), semináre a školenia (3.600 tis. Sk), výkony spojov (3.300 tis. Sk), služby poradenské a audítorské (3.300 tis. Sk), reklamné a propagačné služby (2.100 tis. Sk), strážna služba (1.950 tis. Sk).

e)	Odpisy hmotného a nehmotného majetku sú rozpočtované v sume 44.852 tis. Sk. Sú odrazom očakávaného stavu investičného majetku k 31.12.2001 a predpokladaného investovania v roku 2002.

Odpisy hmotného majetku (15.022 tis. Sk) sú vyčíslené takto:
-	budovy	4.733 tis. Sk,
-	stroje, prístroje a zariadenia	7.307 tis. Sk,
-	dopravné prostriedky	835 tis. Sk,
-	inventár	415 tis. Sk,
-	nábytok	1.532 tis. Sk,
-	zostatková cena HIM v prípade likvidácie            200 tis. Sk.

Odpisy nehmotného majetku (29.830 tis. Sk) tvoria:
-	software	29.530 tis. Sk,
-	ostatný nehmotný majetok	300 tis. Sk.

	Ostatné prevádzkové náklady rozpočtované vo výške 3.170 tis. Sk zahŕňajú najmä  platby poistného, príspevky združeniam, príspevky do garančného fondu. Návrh rozpočtu na rok 2002 počíta iba s ich miernym rastom (2,3 %).

Dôležitou nákladovou položkou v návrhu rozpočtu EXIMBANKY SR na rok 2002 je aj tvorba rezerv a opravných položiek z bankových, poisťovacích a prevádzkových činností.     

Tvorba rezerv a opravných položiek z bankových činností je uvažovaná vo výške 78.000 tis. Sk, z toho rezerv 30.000 tis. Sk a opravných položiek 48.000 tis. Sk. Daný objem je vyšší oproti očakávanému stavu roku 2001 o 41,6 %. Vyplýva z predpokladu zvýšeného rozsahu úverových aktivít a ich rizikovosti. 

Tvorba rezerv a opravných položiek z poisťovacích činností sa rozpočtuje v objeme 249.600 tis. Sk. Tvorba rezerv vo výške 248.000 tis. Sk  vychádza z  plánovaného objemu predpisu poistného z poistenia strednodobých a dlhodobých rizík (tvorba rezervy na poistné budúcich období, pritom len rezerva z poistného zo zaistenia obchodného prípadu Shen Tou predstavuje 188.000 tis. Sk), z plánovaného objemu upísaného rizika a vývoja škodovosti (tvorba škodových rezerv) a z plánovaných nákladov na poistné prémie a zľavy na rok 2002. Tvorba opravných položiek v sume 1.600 tis. Sk je odvodená od vývoja klasifikovaných pohľadávok v predchádzajúcich obdobiach.

Na krytie prípadných strát z prevádzkovej činnosti EXIMBANKY SR sa v návrhu rozpočtu na rok 2002 uvažuje len s minimálnou  tvorbou opravných položiek z prevádzkovej činnosti (500 tis. Sk).

Celkové náklady EXIMBANKY SR v návrhu rozpočtu na rok 2002 sa predpokladajú v objeme 583.751 tis. Sk pri ich výraznom náraste oproti očakávanej skutočnosti za rok 2001 o 63,7 %. Uvedený nárast  je dôsledkom predpokladaného zvýšenia nákladov spojených s tvorbou rezerv a opravných položiek z bankových činností o 41,6 % a tvorbou rezerv a opravných položiek z poisťovacích činností o 697,4 % (najmä pre obchodný prípad Shen Tou) pri poklese všeobecných prevádzkových nákladov o 8,0 %. 

Návrh rozpočtu EXIMBANKY SR na rok 2002 predpokladá v základnej štruktúre tento vývoj výnosov:

Výnosy z finančných činností sú rozpočtované vo výške 352.533 tis. Sk. Sú nižšie  oproti očakávanej skutočnosti roku 2001 o 48.401 tis. Sk (12,1 %), čo súvisí s predpokladaným znižovaním úrokových sadzieb EXIMBANKY SR pri financovaní jej úverových aktivít a predpokladaným vývojom úrokových výnosov z obchodovania na medzibankovom peňažnom trhu. 

Z bankových (úverových a záručných) aktivít sa predpokladajú výnosy  v objeme 219.063 tis. Sk  pri ich raste oproti očakávanej skutočnosti roku 2001 o 2,3 %, čo je výsledkom zmeny štruktúry obchodovateľných aktív v prospech bankových produktov. Naproti tomu sa znižujú výnosy z účtov v bankách, a to až o 36,3 % na objem 75.963 tis. Sk. 

Predpokladá sa aj pokles výnosov z obchodovania na trhu krátkodobých cenných papierov o 15,1 %. Ide o odraz pokračujúcich  zmien celkovej obchodnej politiky EXIMBANKY SR v roku 2002.

	Výnosy spojené s poisťovacou činnosťou sa na rok 2002 uvažujú v hodnote 262.500 tis. Sk.  Sú tvorené predovšetkým predpísaným poistným (256.500 tis. Sk – po zohľadnení poistného postúpeného zaisťovateľom, z toho 200.000 tis. Sk predstavuje výnos zo zaistenia projektu Shen Tou). Nárast výnosov o 446,9 % v porovnaní s očakávanou skutočnosťou roku 2001 je výsledkom predpokladaného nárastu objemu poisťovacích služieb v rozpočtovanom roku.

	Návrh rozpočtu EXIMBANKY SR na rok 2002 počíta aj s použitím rezerv a opravných položiek vytvorených v predchádzajúcich rokoch vo výške 93.093 tis. Sk, a to z bankových činností 57.393 tis. Sk a z poisťovacích činností 35.700 tis. Sk. Vychádza z predpokladu štandardizácie pohľadávok z bankových činností a z predpokladaného vývoja škodovosti v oblasti poisťovacích činností v danom roku.

	Rozpočtovaný objem výnosov na rok 2002 vo výške 709.886 tis. Sk predstavuje nárast o 39,2 % oproti očakávanému stavu v roku 2001. Uvedený nárast výnosov v rozpočtovanom roku súvisí hlavne so zvýšením jednorázových výnosov zo zaistenia obchodného prípadu Shen Tou, Čína.

E.	Hospodársky výsledok 

	Z rozpočtovaného vývoja nákladov a výnosov na rok 2002 EXIMBANKA SR predpokladá hospodársky výsledok po zdanení vo výške 126.135 tis. Sk. V porovnaní s očakávanou skutočnosťou roku 2001 je nižší o 27.211 tis. Sk (17,7 %). Spája sa v ňom úsilie EXIMBANKY SR o maximalizáciu využívania všetkých jej disponibilných zdrojov na podporu exportu a o zhospodárňovanie vlastnej činnosti.

*  *  *

	Návrh rozpočtu EXIMBANKY SR na rok 2002 zakladá pokračovanie v štrukturálnych zmenách využívania obchodovateľných aktív v prospech podpory exportných aktivít podnikateľských subjektov Slovenskej republiky. Dynamizuje rast podpory exportu, keď sa predpokladá jej zvýšenie oproti rozpočtovaným údajom roku 2001 o viac ako 17 mld. Sk. Návrh rozpočtu zároveň kladie zvýšený dôraz na prispôsobenie bankovej a poistnej produktovej štruktúry EXIMBANKY SR potrebám a dopytu podnikateľskej sféry, na systematické sledovanie a riadenie čerpania prevádzkových nákladov, na riadenie rizík vyplývajúcich z realizácie bankových a poistných produktov, ako aj na celkovú riadiacu činnosť EXIMBANKY SR.

	Návrh rozpočtu EXIMBANKY SR na rok 2002 obsahuje i niektoré realizačné riziká, ktoré môžu ovplyvniť jeho zámery. Ide predovšetkým o určitú otvorenosť obchodného prípadu Shen Tou, Čína a to tak z hľadiska možného posunu v termíne realizácie, ako aj kvantifikovaných dosahov na jednotlivé časti rozpočtu.